Zadeva C‑19/13

Ministero dell’Interno

proti

Fastweb SpA

(Predlog za sprejetje predhodne odločbe, ki ga je vložilo Consiglio di Stato)

„Predhodno odločanje — Javna naročila — Direktiva 89/665/EGS — Člen 2d(4) — Razlaga in veljavnost — Revizijski postopki oddaje javnih naročil — Neobstoj pravnih učinkov pogodbe — Izključitev“

Povzetek – Sodba Sodišča (peti senat) z dne 11. septembra 2014

Približevanje zakonodaj – Pravni postopki na področju oddaje javnih naročil za preskrbo in javnih naročil za gradnje – Direktiva 89/66 – Oddaja javnih naročil – Neobstoj predhodne objave obvestila o naročilu v Uradnem listu Evropske unije – Posledica – Ohranitev učinkov oddanega naročila v primeru izpolnjevanja drugih pogojev – Kršitev pravice do učinkovitega pravnega sredstva in načela prepovedi diskriminacije – Neobstoj

(Listina Evropske unije o temeljnih pravicah, člen 47; Direktiva Evropskega parlamenta in Sveta 2004/18; Direktiva Sveta 89/665, kakor je bila spremenjena z Direktivo 2007/66, členi 1(1),tretji odstavek, 2(d)(4), 3(a) in 31(1)(b))

Člen 2d(4) Direktive 89/665 o usklajevanju zakonov in drugih predpisov o uporabi revizijskih postopkov oddaje javnih naročil za preskrbo in javnih naročil za gradnje, kakor je bila spremenjena z Direktivo 2007/66, je treba razlagati tako, da kadar je bilo naročilo oddano brez predhodnega obvestila o naročilu v Uradnem listu Evropske unije, čeprav to na podlagi Direktive 2004/18 o usklajevanju postopkov za oddajo javnih naročil gradenj, blaga in storitev ni bilo dovoljeno, ta določba izključuje, da se to naročilo razglasi za neveljavno, če so izpolnjeni pogoji iz navedene določbe, kar mora preveriti nacionalno sodišče.

Da bi uresničili cilje iz člena 1(1), tretji pododstavek, Direktive 89/665, zlasti z vzpostavitvijo učinkovitih pravnih sredstev zoper odločitve naročnikov, ki so v nasprotju s pravom o javnih naročilih, pomembno, da revizijski organ ustrezno preveri, ali so pogoji iz člena 2d(4) Direktive 89/665 izpolnjeni. Podrobneje, v zvezi s pogojem iz druge alinee navedenega člena 2d(4), ki se nanaša na objavo obvestila o nameri naročnika za sklenitev pogodbe v Uradnem listu Evropske unije, mora obvestilo vsebovati utemeljitev, v kateri morajo biti jasno in nedvoumno navedeni razlogi, iz katerih je naročnik ocenil, da naročilo lahko odda brez predhodne objave obvestila o naročilu, da bi se zainteresiranim osebam omogočilo, da se ob popolnem poznavanju zadeve odločijo, ali je koristno vložiti pravno sredstvo pri revizijskem organu, in zadnjenavedenemu, da opravi učinkovito revizijo.

Revizijski organ mora poleg tega v okviru revizije presoditi, ali je naročnik ob sprejemanju odločitve o oddaji javnega naročila na podlagi postopka s pogajanji brez predhodne objave obvestila o naročilu ravnal skrbno in ali je lahko presodil, da so bili pogoji iz člena 31(1)(b) Direktive 2004/18 dejansko izpolnjeni.

Člen 2d(4) Direktive 89/665 sicer ni v nasprotju niti z zahtevami iz člena 47 Listine Evropske unije o temeljnih pravicah, niti z načelom sorazmernosti. Določba namreč s tem, da zagotavlja objavo v Uradnem listu Evropske unije, zagotavlja, da se lahko vsi potencialni zadevni kandidati seznanijo s sklepom naročnika o oddaji naročila brez predhodne objave obvestila o naročilu. Poleg tega mora v skladu s tretjo alineo te določbe naročnik spoštovati desetdnevno obdobje mirovanja. Zainteresirane osebe imajo tako možnost, da pri sodišču izpodbijajo oddajo naročila pred sklenitvijo pogodbe.

(Glej točke od 46 do 48, 50, 54, 61, 64 in 65 ter točko 1 izreka.)